Poliisi on päästänyt toisenkin keskiviikkona ottamansa miehen vapaaksi. Häntä ei enää epäillä osuudesta Turun puukkoiskuihin.

Turun puukkoisku tapahtui viime viikon perjantaina. Puukotuksissa kuoli kaksi naista ja kahdeksan henkilöä loukkaantui. Heistä kaksi oli miehiä ja loput naisia.

18-vuotias pääepäilty Abderrahman Mechkah ja Mohamed Bakier vangittiin tiistaina todennäköisin syin epäiltynä kahdesta terroristisessa tarkoituksessa tehdystä murhasta ja kahdeksasta yrityksestä. Kolmas ja neljäs mies vangittiin lievemmällä syytä epäillä -perusteella samoista rikosnimikkeistä.

Poliisi otti tapaukseen liittyen kaksi muuta miestä kiinni keskiviikkona. Toinen päästettiin vapaaksi kuulustelujen päätteeksi heti samana päivänä. Toinen päästettiin puolestaan lauantaina.

Heitä ei epäillä enää terroristisessa tarkoituksessa tehtävän rikoksen valmistelusta, tutkinnanjohtaja Crista Granroth vahvistaa keskusrikospoliisista Ilta-Sanomille.

Turun puukotuksiin liittyen poliisilla on tällä hetkellä siis viisi epäiltyä, joista neljä on vangittuna. Viidennestä henkilöstä on tehty kansainvälinen etsintäkuulutus.

– Neljä on vangittuna, mutta yksi on vielä kateissa, Granroth selvittää.

Poliisi on vaitonainen tämänhetkisestä tutkintatilanteesta. Granroth ei esimerkiksi kommentoi sitä, koska pääepäiltyä on viimeisimmän kerran kuultu.

– Siihen en kommentoi, koska ollaan viimeksi kuultu tai koska seuraavan kerran kuullaan. Tutkintavankeuden tarkoitus on juuri se, että koko ajan kuullaan ihmisiä ja saadaan joltain jotain tietoa ja sitten mennään kuulemaan jotain uudestaan, Granroth selvittää.

Pääepäillyn asianajaja Kaarle Gummerus on kertonut aiemmin Ilta-Sanomille, että Mechkahia on kuulusteltu ainakin tämän viikon keskiviikkona. Samana päivänä hänet siirrettiin sairaalahoidosta Hämeenlinnan vankisairaalaan.

Mechkah on myöntänyt aiheuttaneensa henkirikokset, mutta hän kiistää murhanimikkeet. Poliisin mukaan tapausta tutkitaan terroritekona, koska teon taustalla on epäilys ”ideologisista ajatuksista”, jotka tukevat terrorismia.